DUOMENŲ TEIKIMO TEISĖS AKTŲ REGISTRO INFORMACINEI SISTEMAI
SUTARTIS

(Data)  (Registracijos numeris)
Vilnius

_________________________ (toliau – TAR DUOMENŲ TEIKĖJAS), juridinio asmens kodas _______________, buveinės adresas: _________________________, atstovaujamas ________________________________, ir Lietuvos Respublikos Seimo kanceliarija (toliau – TARIS TVARKYTOJAS), juridinio asmens kodas 188605295, buveinės adresas: Gedimino pr. 53, Vilnius, atstovaujama Lietuvos Respublikos Seimo kanceliarijos Dokumentų departamento Teisės aktų registro skyriaus vedėjo (-os) _______________, toliau TAR DUOMENŲ TEIKĖJAS ir TARIS TVARKYTOJAS kartu vadinami „Šalimis“, o atskirai – „Šalimi“, sudarė šią Duomenų teikimo Teisės aktų registro informacinei sistemai sutartį (toliau – Sutartis):

I SKYRIUS
SUTARTIES DALYKAS

1. Sutartis nustato TAR DUOMENŲ TEIKĖJO ir TARIS TVARKYTOJO santykius TAR DUOMENŲ TEIKĖJUI elektroniniu būdu teikiant duomenis Teisės aktų registro informacinei sistemai (toliau – TARIS) ir juos gaunant, taip pat bendrų asmens duomenų valdytojų pareigas, atsakomybę ir bendradarbiavimo principus.

II SKYRIUS
SUTARTIES TEISINIS PAGRINDAS

2. Sutartis sudaryta, duomenys teikiami, gaunami ir naudojami vadovaujantis:
2.1. Lietuvos Respublikos teisėkūros pagrindų įstatymu;
2.2. Lietuvos Respublikos valstybės informacinių išteklių valdymo įstatymu;
2.3. Lietuvos Respublikos teisės gauti informaciją ir duomenų pakartotinio naudojimo įstatymu;
2.4. 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendruoju duomenų apsaugos reglamentu);
2.5. Seimo kanclerio tvirtinamais teisės aktų registro informacinės sistemos nuostatais;
2.6. Seimo kanclerio tvirtinamu Duomenų tvarkymo Teisės aktų registro informacinėje sistemoje tvarkos aprašu (toliau – TARIS aprašas);
2.7. kitais teisės aktais, reglamentuojančiais TARIS veiklą ir teisėkūros procesą.

III SKYRIUS
ŠALIŲ PAREIGOS IR TEISĖS

3. TAR DUOMENŲ TEIKĖJAS privalo:
3.1. paskirti asmenis, atsakingus už duomenų teikimą TARIS ir duomenų atsiėmimo iki įregistravimo TARIS inicijavimą, (toliau – TARIS naudotojai), pateikti TARIS TVARKYTOJUI nustatytos formos aktualų TARIS naudotojų sąrašą ir, jeigu duomenys TARIS teikiami per integracines sąsajas su TAR DUOMENŲ TEIKĖJO valdomomis informacinėmis sistemomis, šių sistemų sąrašą (Sutarties 1 priedas);
3.2. užtikrinti, kad TARIS naudotojai būtų susipažinę su Sutarties 2 punkte nurodytais teisės aktais prieš pradėdami teikti duomenis TARIS, taip pat kad laikytųsi šių teisės aktų reikalavimų;
3.3. pasikeitus TARIS naudotojų sąrašo ir (ar) informacinių sistemų, iš kurių duomenys teikiami per integracines sąsajas, sąrašo duomenims, ne vėliau kaip per 3 darbo dienas apie tai pranešti TARIS TVARKYTOJUI, elektroninio pašto adresu sutartys@e-tar.lt pateikdamas TARIS valdytojo nustatytos formos pranešimą dėl Duomenų teikimo Teisės aktų registro informacinei sistemai sutarties 1 priedo pakeitimo (TARIS aprašo 2 priedas);
3.4. teikti TARIS teisės aktus Teisėkūros pagrindų įstatymo ir kitų teisės aktų nustatyta tvarka ir terminais;
3.5. užtikrinti TARIS teikiamų duomenų autentiškumą, patikimumą, teisingumą, išsamumą, vientisumą, aktualumą ir saugą tol, kol duomenys pasiekia TARIS;
3.6. užtikrinti, kad duomenų teikimas atitiktų Reglamento (ES) 2016/679, Lietuvos Respublikos asmens duomenų teisinės apsaugos įstatymo, kitų teisės aktų, reguliuojančių asmens duomenų apsaugą, reikalavimus;
3.7. pastebėjęs technologinių TARIS veikimo problemų, nedelsdamas apie tai pranešti TARIS TVARKYTOJUI elektroninio pašto adresu info@e-tar.lt ir (arba) ryšio numeriu (0 5) 209 6999;
3.8. nedelsdamas, bet ne vėliau kaip per 24 valandas nuo sužinojimo apie su TARIS susijusį asmens duomenų saugumo ir (ar) kibernetinį incidentą momento apie šį incidentą informuoti TARIS TVARKYTOJĄ.
4. TARIS TVARKYTOJAS privalo:
4.1. pagal TAR DUOMENŲ TEIKĖJO pateiktus TARIS naudotojų sąrašo duomenis suteikti TARIS naudotojams prieigą prie TARIS naudotojo aplinkos ir administruoti TARIS naudotojų paskyras;
4.2. TAR DUOMENŲ TEIKĖJO prašymu pagal jo pateiktus Informacinių sistemų, iš kurių duomenys teikiami per integracines sąsajas, sąrašo duomenis suteikti autentifikuotą duomenų teikimo prieigą prie TARIS integracinių sąsajų ir užtikrinti tinkamą integracinių sąsajų veikimą;
4.3. TARIS naudotojų asmens duomenis tvarkyti tik TARIS naudotojų, teikiančių duomenis TARIS, identifikavimo, konsultavimo, informavimo apie duomenų gavimą ir tvarkymą bei TARIS saugumo užtikrinimo tikslais;
4.4. parengti ir prireikus atnaujinti darbo su TARIS metodinę medžiagą;
4.5. konsultuoti TARIS naudotojus duomenų teikimo TARIS ir (ar) atsiėmimo iš TARIS klausimais;
4.6. užtikrinti, kad TAR objektas būtų įregistruotas ir paskelbtas TARIS Teisėkūros pagrindų įstatymo ir kitų teisės aktų nustatyta tvarka ir terminais;
4.7. elektroniniu būdu TAR DUOMENŲ TEIKĖJO nurodytais kontaktais informuoti TARIS naudotojus apie duomenų gavimą, priėmimą, TAR objekto įregistravimą ar atsisakymą jį įregistruoti;
4.8. apie pastebėtus pateiktus netikslius, neišsamius, klaidingus TAR DUOMENŲ TEIKĖJO pateiktus TAR duomenis nedelsdamas informuoti TAR DUOMENŲ TEIKĖJĄ.
5. Jeigu TAR DUOMENŲ TEIKĖJAS nesilaiko Sutartyje nustatytų pareigų, susijusių su duomenų teikimu TARIS ir duomenų tvarkymu TARIS, TARIS TVARKYTOJAS nedelsdamas elektroniniu paštu įspėja TAR DUOMENŲ TEIKĖJĄ apie galimą TARIS naudotojų prieigos prie TARIS naudotojo aplinkos stabdymą. Jeigu TAR DUOMENŲ TEIKĖJAS per 5 darbo dienas nuo įspėjimo pateikimo dienos nepašalina ar nesustabdo tokio pažeidimo ir (ar) neinformuoja TARIS TVARKYTOJO apie pasirengimą tinkamai vykdyti Sutartyje nustatytas pareigas, TARIS TVARKYTOJAS sustabdo TARIS naudotojų prieigą prie TARIS naudotojo aplinkos.
6. Jeigu TARIS naudotojas neprisijungia prie savo TARIS naudotojo aplinkos daugiau kaip 80 (aštuoniasdešimt) kalendorinių dienų iš eilės, jam elektroniniu paštu pateikiamas pranešimas apie galimą prieigos prie TARIS naudotojo aplinkos stabdymą, o jeigu TARIS naudotojas neprisijungia prie savo TARIS naudotojo aplinkos 90 (devyniasdešimt) kalendorinių dienų iš eilės, jo prieiga prie TARIS naudotojo aplinkos sustabdoma. Tokiu atveju TARIS naudotojas turi teisę kreiptis į TARIS TVARKYTOJĄ raštu ar elektroninio pašto adresu info@e-tar.lt, kad jam būtų atnaujinta prieiga prie TARIS naudotojo aplinkos. TARIS TVARKYTOJAS atnaujina prieigą prie TARIS naudotojo aplinkos nedelsdamas, bet ne vėliau kaip per 1 darbo dieną nuo prašymo gavimo dienos.
7. Nė viena Šalis neturi teisės pavesti Sutartį vykdyti tretiesiems asmenims.
8. TARIS TVARKYTOJAS turi teisę keisti TARIS naudotojų prisijungimo prie TARIS duomenis, kai tai būtina siekiant užtikrinti TARIS duomenų saugumą ir (ar) kibernetinį saugumą TARIS, duomenų tvarkymo atitiktį teisės aktų reikalavimams ir (ar) diegiant technologinį TARIS pokytį.

IV SKYRIUS
ŠALIŲ ATSAKOMYBĖ

9. TARIS TVARKYTOJAS neatsako už tai, kad TARIS naudotojai negali prisijungti prie TARIS naudotojo aplinkos dėl informacinių ir ryšių technologijų priemonių gedimų, ir už duomenų praradimą ar iškraipymą jų pateikimo TARIS metu dėl tokių gedimų, jeigu tai įvyksta ne dėl TARIS TVARKYTOJO kaltės.
10. TARIS TVARKYTOJAS neatsako už TARIS naudotojų pateiktų teisės aktų ar kitų TAR objektų turinį.
11. TARIS TVARKYTOJAS neatsako už TARIS naudotojų, kurių paskyrimas teikti duomenis TARIS pasibaigęs, bet apie tai TAR DUOMENŲ TEIKĖJAS laiku nėra pranešęs TARIS TVARKYTOJUI, veiksmus ir jų pasekmes.
12. TAR DUOMENŲ TEIKĖJAS neatsako už duomenų praradimą ar iškraipymą, jeigu tai įvyko jų pateikimo TARIS metu dėl informacinių ir ryšių technologijų priemonių gedimų ar kitų nuo TAR DUOMENŲ TEIKĖJO nepriklausančių aplinkybių.
13. Nė viena iš Šalių neatsako už visišką ar dalinį įsipareigojimų neįvykdymą, jeigu ji įrodo, kad įsipareigojimų neįvykdė dėl nenugalimos jėgos (force majeure) aplinkybių.

V SKYRIUS
GINČŲ SPRENDIMO TVARKA

14. Ginčai, kylantys dėl Sutarties, sprendžiami Šalių susitarimu.
15. Nepavykus Šalims susitarti, ginčai sprendžiami Lietuvos Respublikos įstatymų nustatyta tvarka.

VI SKYRIUS
SUTARTIES GALIOJIMAS, NUTRAUKIMAS IR KEITIMAS

16. Sutartis įsigalioja jos pasirašymo dieną. Jeigu Sutartis Šalių pasirašoma ne tą pačią dieną, ji įsigalioja tą dieną, kai ją pasirašo antroji Šalis.
17. Sutarties priedai yra neatskiriama Sutarties dalis.
18. Sutartis yra neterminuota.
19. Sutartis netenka galios Šalių susitarimu nutraukti Sutartį arba vienašališkai vienos iš Šalių iniciatyva ne mažiau kaip prieš 10 (dešimt) kalendorinių dienų raštu įspėjus kitą Šalį.
20. Sutartis keičiama Šalių rašytiniu susitarimu, išskyrus Sutarties 21 ir 22 punktuose nurodytus atvejus, kai Sutartis keičiama vienašališkai. Sutarties pakeitimai, įskaitant nurodytus Sutarties 21 ir 22 punktuose, tampa neatskiriama Sutarties dalimi.
21. Susitarimas dėl Sutarties pakeitimo nesudaromas, kai keičiantis TARIS naudotojų sąrašo duomenims ir (ar) siekiant užtikrinti informacinių sistemų sąveiką TAR DUOMENŲ TEIKĖJAS TARIS TVARKYTOJUI pateikia TARIS valdytojo nustatytos formos pranešimą dėl Duomenų teikimo Teisės aktų registro informacinei sistemai sutarties 1 priedo pakeitimo (TARIS aprašo 2 priedas).
22. Šalis apie bet kokius pakeitimus, susijusius su jos teisinio statuso, pavadinimo, buveinės adreso ar kitų rekvizitų pakeitimais ar patikslinimais, praneša kitai Šaliai raštu per 3 (tris) darbo dienas nuo pakeitimo dienos.
23. Įsigaliojus Sutarčiai netenka galios Šalių anksčiau sudaryta Duomenų teikimo Teisės aktų registro informacinei sistemai sutartis, jeigu tokia sutartis buvo sudaryta.   

VII SKYRIUS
ŠALIŲ REKVIZITAI

	TAR DUOMENŲ TEIKĖJAS

(Institucijos pavadinimas)
(Buveinės adresas)
Juridinio asmens kodas  ____________                                    
Elektroninis paštas ____________

TAR DUOMENŲ TEIKĖJO vardu
(Pareigos)	
(Vardas, Pavardė)
	TARIS TVARKYTOJAS

Lietuvos Respublikos Seimo kanceliarija
Gedimino pr. 53, 01109 Vilnius
Juridinio asmens kodas 188605295
Elektroninis paštas info@e-tar.lt

TARIS TVARKYTOJO vardu
(Pareigos)	
(Vardas, Pavardė)

_______________________
Duomenų teikimo Teisės aktų
registro informacinei sistemai 
sutarties
1 priedas

TEISĖS AKTŲ REGISTRO INFORMACINĖS SISTEMOS NAUDOTOJŲ SĄRAŠAS

Asmenys, kurie skiriami Teisės aktų registro informacinės sistemos naudotojais

	Vardas
	Pavardė 
	Asmens kodas 
	Tel. 
	El. p. 
	Data 

	
	
	
	
	
	nuo
	iki



Pastabos:
1. Lentelės skiltis „Asmens kodas“ pildoma, jeigu Teisės aktų registro informacinės sistemos naudotojas, jungdamasis prie internetinės naudotojo sąsajos, pageidauja patvirtinti savo tapatybę tapatybės nustatymo elektroninės atpažinties priemone, pripažįstama Valstybės informacinių išteklių sąveikumo platformos Elektroninių valdžios vartų portale (VIISP).
2. Lentelės skiltis „Data iki“ pildoma, jeigu asmuo Teisės aktų registro informacinės sistemos naudotoju yra skiriamas tam tikram laikotarpiui (pavyzdžiui, kai su juo yra sudaryta terminuota darbo sutartis).
INFORMACINIŲ SISTEMŲ, IŠ KURIŲ DUOMENYS TEIKIAMI PER INTEGRACINES SĄSAJAS, SĄRAŠAS

	Teisės aktų registro duomenų teikėjo valdoma informacinė sistema (IS), iš kurios duomenys Teisės aktų registro informacinei sistemai teikiami per integracinę sąsają
	IS administratoriaus kontaktiniai duomenys
	Preliminari duomenų teikimo pradžios data

	pavadinimas
	registravimo kodas (jeigu yra)
	tel.
	el. p. 

_______________________
Duomenų teikimo Teisės aktų
registro informacinei sistemai 
sutarties
2 priedas

BENDRŲ DUOMENŲ VALDYTOJŲ SUSITARIMAS

_________________________ (toliau – TAR DUOMENŲ TEIKĖJAS), juridinio asmens kodas _________________________, buveinės adresas: _________________________, atstovaujamas (-a) _________________________, ir Lietuvos Respublikos Seimo kanceliarija (toliau – KANCELIARIJA), juridinio asmens kodas 188605295, buveinės adresas: Gedimino pr. 53, Vilnius, atstovaujama Dokumentų departamento Teisės aktų registro skyriaus vedėjo (-os) _______________, toliau TAR DUOMENŲ TEIKĖJAS ir KANCELIARIJA kartu vadinami „Šalimis“ arba „Bendrais duomenų valdytojais“, o atskirai – „Šalimi“, sudarė šį Bendrų duomenų valdytojų susitarimą (toliau – Susitarimas):

I SKYRIUS
SUSITARIMO DALYKAS IR TIKSLAS

1. Siekiant įgyvendinti 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrojo duomenų apsaugos reglamento) 26 straipsnio 1 dalį, Susitarimu nustatomos Bendrų duomenų valdytojų, kaip jie suprantami pagal Reglamento (ES) 2016/679 26 straipsnio 1 dalį, prievolės ir atsakomybių pasiskirstymas tarpusavyje.
2. Susitarimo tikslas – užtikrinti kiekvieno iš Bendrų duomenų valdytojų pareigą tvarkyti Teisės aktų registro (toliau – TAR) duomenis sudarančius asmens duomenis teisėtai, įgyvendinant Reglamento (ES) 2016/679 6 straipsnio 1 dalies c ir (arba) e punktų nuostatas, skaidriai ir tik Seimo kanclerio tvirtinamuose Teisės aktų registro informacinės sistemos nuostatuose (toliau – TARIS nuostatai) nustatytais asmens duomenų tvarkymo Teisės aktų registro informacinėje sistemoje (toliau – TARIS) tikslais, laikantis duomenų kiekio mažinimo, tikslumo, saugojimo trukmės reikalavimų ir kitų nustatytų reikalavimų, bei kitas Reglamente (ES) 2016/679 nustatytas pareigas, reikalingas tinkamam Lietuvos Respublikos teisėkūros pagrindų įstatyme, TARIS nuostatuose nustatytų reikalavimų ir duomenų subjektų teisių įgyvendinimui užtikrinti.
3. Susitarime vartojamos sąvokos suprantamos taip, kaip jos apibrėžiamos Reglamento (ES) 2016/679 4 straipsnyje, Teisėkūros pagrindų įstatymo 2 straipsnyje, Lietuvos Respublikos valstybės informacinių išteklių valdymo įstatymo 2 straipsnyje, TARIS nuostatuose.



II SKYRIUS
SUSITARIMO TEISINIS PAGRINDAS

4. Susitarimas sudarytas vadovaujantis:
4.1. Reglamentu (ES) 2016/679;
4.2. Teisėkūros pagrindų įstatymu;
4.3. Valstybės informacinių išteklių valdymo įstatymu;
4.4. TARIS nuostatais;
4.5. Duomenų tvarkymo Teisės aktų registro informacinėje sistemoje tvarkos aprašu.

III SKYRIUS
TVARKOMI ASMENS DUOMENYS

5. Šalys bendrai tvarko TAR duomenis sudarančius asmens duomenis TARIS nuostatuose nustatytais tikslais.
6. Bendrai valdomų asmens duomenų rūšys ir atitinkamų duomenų subjektų kategorijos nustatytos TARIS nuostatuose ir yra tokios apimties, kokią TAR DUOMENŲ TEIKĖJAS pateikia TAR duomenų turinyje. TAR DUOMENŲ TEIKĖJAS vertina ir sprendžia, kokių duomenų subjektų ir kokie asmens duomenys turi būti skelbiami TARIS. Pagrindinės bendrai tvarkomų asmens duomenų operacijos (įskaitant duomenų teikimą TARIS, saugojimą, viešą skelbimą ir teikimą duomenų gavėjams) yra vykdomos TARIS nuostatuose nustatyta tvarka, užtikrinant TARIS nuostatuose įtvirtintų asmens duomenų tvarkymo reikalavimų laikymąsi.

IV SKYRIUS
DUOMENŲ TVARKYMO SAUGUMAS

7. Vadovaudamasis Reglamento (ES) 2016/679 32 straipsniu, kiekvienas iš Bendrų duomenų valdytojų įgyvendina tinkamas technines ir organizacines priemones, kad būtų užtikrintas pavojų atitinkančio lygio saugumas, atsižvelgiant į techninių galimybių išsivystymo lygį, įgyvendinimo sąnaudas ir duomenų tvarkymo pobūdį, aprėptį, kontekstą ir tikslus, taip pat duomenų tvarkymo keliamus įvairios tikimybės ir rimtumo pavojus fizinių asmenų teisėms ir laisvėms.
8. Kiekvienas iš Bendrų duomenų valdytojų įvertina fizinių asmenų teisėms ir laisvėms galinčią kilti riziką tvarkant TAR duomenis sudarančius asmens duomenis ir įgyvendina šios rizikos mažinimo priemones. Rizikos mažinimo priemonės, atsižvelgiant į jų tinkamumą bei kiekvieno iš Bendrų duomenų valdytojų kompetenciją ir technines galimybes, gali būti šios:
8.1. KANCELIARIJOS:
8.1.1. nuolatinio duomenų tvarkymo sistemų vientisumo, prieinamumo ir atsparumo užtikrinimas;
8.1.2. duomenų tvarkymo sistemų prieinamumo ir prieigos prie TAR duomenis sudarančių asmens duomenų, įvykus fiziniam ar techniniam incidentui, atkūrimas laiku;
8.1.3. techninių ir organizacinių priemonių, užtikrinančių TAR duomenis sudarančių asmens duomenų tvarkymo saugumą, reguliarus testavimas, tikrinimas ir įvertinimas;
8.2. kiekvieno iš Bendrų duomenų valdytojų:
8.2.1. tinkamas prieigos prie TARIS teisių valdymas;
8.2.2. organizacinių ir personalo priemonių, užtikrinančių TAR duomenis sudarančių asmens duomenų tvarkymo saugumą bei darbuotojų konfidencialumo įsipareigojimų laikymąsi, įgyvendinimas;
8.2.3. duomenų kokybės užtikrinimas, apimantis atsakomybę už tvarkomų asmens duomenų tikslumą, teisingumą, atnaujinimą laiku ir klaidų taisymą.

V SKYRIUS
DUOMENŲ TVARKYTOJŲ PASITELKIMAS

9. Šalis be atskiro kitos Šalies sutikimo turi teisę pasitelkti asmens duomenų tvarkytojų pagal Susitarimą nustatytoms pareigoms vykdyti. Asmens duomenų tvarkytojo pasitelkimas nėra laikomas teisių ar pareigų perdavimu tretiesiems asmenims Susitarimo 13 punkto prasme. Šalis turi teisę pasitelkti tik tuos duomenų tvarkytojus, kurie atitinka Reglamento (ES) 2016/679 reikalavimus, ir yra atsakinga už tinkamą šių duomenų tvarkytojų atliekamo duomenų tvarkymo reguliavimą sutartimi ar teisės aktu. Duomenų tvarkytoją pasitelkusi Šalis yra atsakinga už savo pasitelktų asmens duomenų tvarkytojų veiksmus ar neveikimą ir tinkamą Susitarime jai nustatytų pareigų įgyvendinimą.

VI SKYRIUS
ŠALIŲ PAREIGOS

10. Šalys įsipareigoja:
10.1. užtikrinti, kad asmens duomenų tvarkymas atitiktų Reglamento (ES) 2016/679, Lietuvos Respublikos asmens duomenų teisinės apsaugos įstatymo, kitų teisės aktų reikalavimus ir Susitarimo sąlygas;
10.2. duomenų subjektui kreipiantis tiesiogiai į Šalį, išspręsti duomenų subjektų teisių įgyvendinimo klausimus ir prireikus teikti tarpusavio pagalbą dėl šių subjektų teisių įgyvendinimo;
10.3. savo nustatyta tvarka pildyti duomenų tvarkymo veiklos įrašus, susijusius su Susitarime aptartu TAR duomenis sudarančių asmens duomenų tvarkymu;
10.4. Valstybinei duomenų apsaugos inspekcijai pradėjus vienos iš Šalių patikrinimą dėl TAR duomenis sudarančių asmens duomenų tvarkymo, Šalis, dėl kurios atliekamas patikrinimas, nedelsdama, bet ne vėliau kaip per 1 darbo dieną apie tai informuoti kitą Šalį;
10.5. bendradarbiauti tarpusavyje teikiant Valstybinei duomenų apsaugos inspekcijai jos prašomą informaciją ir jai atliekant TAR duomenis sudarančių asmens duomenų tvarkymo patikrinimus;
10.6. bendradarbiauti tarpusavyje visais su TAR duomenis sudarančių asmens duomenų tvarkymu susijusiais klausimais, o Šaliai motyvuotai prašant, teikti viena kitai informaciją, reikalingą duomenų subjektų teisėms įgyvendinti;
10.7. užtikrinti TAR duomenis sudarančių asmens duomenų saugumo pažeidimų valdymą ir, kai taikoma, pranešimų apie pažeidimus teikimą Valstybinei duomenų apsaugos inspekcijai;
10.8. užtikrinti, kad Šalims bendradarbiaujant duomenų subjektams būtų teikiama skaidri informacija, taip pat duomenų subjektų informavimą apie jų teises;
10.9. Reglamento (ES) 2016/679 nustatyta tvarka informuoti savo darbuotojus, kitus pasitelktus asmenis, kurių asmens duomenys tvarkomi vykdant Susitarimą, apie jų asmens duomenų tvarkymą;
10.10. duomenų subjektų prašymus dėl jų asmens duomenų tvarkymo persiųsti kitai Šaliai, jeigu duomenų subjektas pateikia klausimų, kuriuos Šalys sprendžia bendradarbiaudamos.
11. TAR DUOMENŲ TEIKĖJAS užtikrina:
11.1. TARIS teikiamų TAR duomenis sudarančių asmens duomenų tikslumą, teisėtą pagrindą, vertinimą, ar tokie duomenys gali ir turi būti skelbiami, ir tinkamą jų tvarkymą;
11.2.duomenų, kuriuose yra asmens duomenų, pateikimą TARIS teisės aktais nustatyta tvarka ir formatais;
11.3. pateiktų TAR duomenis sudarančių asmens duomenų aktualumą ir jų tikslinimą laiku;
11.4. bendrai valdomų asmens duomenų patikimumą (teisingumą), išsamumą, vientisumą;
11.5. duomenų saugą tol, kol duomenys pasiekia KANCELIARIJĄ;
11.6. duomenų subjektų teisių įgyvendinimo procedūrų organizavimą ir įgyvendinimą;
11.7. Valstybinei duomenų apsaugos inspekcijai ar teismui priėmus sprendimą dėl TAR duomenis sudarančių asmens duomenų skelbimo neatitikties Reglamentui (ES) 2016/679, – teisės akto, kuriame yra šie TAR duomenis sudarantys asmens duomenys, nuasmeninimą ir nuasmenintos teisės akto versijos pateikimą KANCELIARIJAI skelbti TARIS.
12. KANCELIARIJA užtikrina:
12.1. TARIS veikimą ir su tuo susijusių TAR duomenis sudarančių asmens duomenų techninę, programinę ir organizacinę apsaugą;
12.2. TAR duomenis sudarančių asmens duomenų skelbimą teisės aktų nustatyta tvarka;
12.3. TAR duomenis sudarančių asmens duomenų saugojimą pagal Lietuvos Respublikoje galiojančius teisės aktus;
12.4. bendradarbiavimą su Valstybine duomenų apsaugos inspekcija ir reikiamos informacijos teikimą jai Reglamente (ES) 2016/679 nustatyta tvarka;
12.5. įgyvendinant Reglamento (ES) 2016/679 35 straipsnio 1 dalį, vadovaujantis Duomenų tvarkymo operacijų, kurioms taikomas reikalavimas atlikti poveikio duomenų apsaugai vertinimą, sąrašu, patvirtintu Valstybinės duomenų apsaugos inspekcijos direktoriaus 2019 m. kovo 14 d. įsakymu Nr. 1T-35 (1.12.E) „Dėl Duomenų tvarkymo operacijų, kurioms taikomas reikalavimas atlikti poveikio duomenų apsaugai vertinimą, sąrašo patvirtinimo“, asmens duomenų tvarkymo poveikio duomenų apsaugai vertinimo atlikimą pagal poreikį Bendrų duomenų valdytojų vardu, o prireikus ir išankstinių konsultacijų su Valstybine duomenų apsaugos inspekcija vykdymą.
13. Nė viena Šalis neturi teisės perduoti teisių ir pareigų pagal Susitarimą vykdyti tretiesiems asmenims.

VII SKYRIUS
DUOMENŲ SUBJEKTŲ TEISIŲ ĮGYVENDINIMAS

14. Duomenų subjektus apie jų asmens duomenų tvarkymą informuoja Šalis, kuri surinko šių duomenų subjektų asmens duomenis. TAR duomenis sudarančius asmens duomenis renka TAR DUOMENŲ TEIKĖJAS, todėl informuoti atitinkamus duomenų subjektus apie duomenų tvarkymą yra TAR DUOMENŲ TEIKĖJO pareiga.
15. TAR DUOMENŲ TEIKĖJAS paskiriamas pagrindiniu kontaktiniu centru, į kurį duomenų subjektai gali kreiptis norėdami pasinaudoti savo teisėmis pagal Reglamentą (ES) 2016/679. Duomenų subjektas gali įgyvendinti savo teises kreipdamasis į bet kurį iš Bendrų duomenų valdytojų, o pastarieji, gavę tokį prašymą, dėl jo sprendžia ir (ar) jį vykdo bendradarbiaudami tarpusavyje pagal nustatytą pareigų, atsakomybės paskirstymą, nesukeldami duomenų subjektui papildomos administracinės naštos.

VIII SKYRIUS
ASMENS DUOMENŲ SAUGUMO INCIDENTŲ VALDYMAS

16. Šalys į su bendru duomenų tvarkymu susijusius asmens duomenų saugumo incidentus, įskaitant asmens duomenų saugumo pažeidimus, reaguoja laikydamosi kiekviena savo vidaus procedūrų ir taikytinų teisės aktų ir kiekviena yra atsakinga už Reglamento (ES) 2016/679 33 ir 34 straipsnių nuostatų įgyvendinimą.
17. Šalys teikia viena kitai skubią ir veiksmingą pagalbą, reikalingą bet kokiems su bendru duomenų tvarkymu susijusiems asmens duomenų saugumo incidentams, įskaitant asmens duomenų saugumo pažeidimus, lengviau nustatyti ir į juos reaguoti.
18. Šalys praneša viena kitai informaciją apie:
18.1. bet kokį galimą ar esamą pavojų bendrai tvarkomų asmens duomenų prieinamumui, konfidencialumui ir (ar) vientisumui;
18.2. bet kokius asmens duomenų saugumo incidentus, susijusius su bendru duomenų tvarkymu;
18.3. bet kokį asmens duomenų saugumo pažeidimą (bet kokį asmens duomenų saugumo incidentą, dėl kurio netyčia arba neteisėtai sunaikinami, prarandami, pakeičiami TAR duomenis sudarantys asmens duomenys), tikėtinas asmens duomenų saugumo pažeidimo pasekmes ir pavojaus fizinių asmenų teisėms ir laisvėms vertinimą, taip pat priemones, kurių imamasi asmens duomenų saugumo pažeidimui pašalinti ir pavojui fizinių asmenų teisėms ir laisvėms sumažinti;
18.4. bet kokį bendro duomenų tvarkymo techninių ir (ar) organizacinių apsaugos priemonių pažeidimą.
19. Kiekviena Šalis atsako už visus asmens duomenų saugumo incidentus, įskaitant asmens duomenų saugumo pažeidimus, kurie įvyksta tai Šaliai pažeidus savo pareigas pagal Susitarimą ar Reglamentą (ES) 2016/679.
20. Šalys dokumentuoja asmens duomenų saugumo incidentus, įskaitant asmens duomenų saugumo pažeidimus, ir nedelsdamos, bet ne vėliau kaip per 24 valandas nuo tada, kai sužino apie asmens duomenų saugumo incidentą, įskaitant asmens duomenų saugumo pažeidimą, apie jį praneša viena kitai.
21. Šalis, atsakinga už TAR duomenis sudarančių asmens duomenų saugumo pažeidimą, dokumentuoja tą asmens duomenų saugumo pažeidimą ir apie jį nedelsdama, jeigu įmanoma, praėjus ne daugiau kaip 72 valandoms nuo tada, kai sužino apie tokį asmens duomenų saugumo pažeidimą, praneša Valstybinei duomenų apsaugos institucijai, nebent asmens duomenų saugumo pažeidimas neturėtų kelti pavojaus fizinių asmenų teisėms ir laisvėms. Atsakinga Šalis apie tokį pranešimą informuoja kitą Šalį.
22. Jeigu duomenų subjekto teisė būti informuotam apie asmens duomenų saugumo pažeidimą nebuvo apribota, Šalis, atsakinga už asmens duomenų saugumo pažeidimą, praneša apie tą asmens duomenų saugumo pažeidimą atitinkamiems duomenų subjektams, jeigu šis pažeidimas gali kelti didelį pavojų fizinių asmenų teisėms ir laisvėms. Jeigu šiame punkte nurodytų pranešimų pateikimas pareikalautų neproporcingai daug pastangų, apie asmens duomenų saugumo pažeidimą paskelbiama viešai arba taikoma panaši priemonė, kuria duomenų subjektai būtų informuojami taip pat efektyviai. Atsakinga Šalis apie planuojamą pranešimą informuoja kitą Šalį nedelsdama, bet ne vėliau kaip prieš 12 valandų iki pranešimo išsiuntimo ar paskelbimo ir privalo suderinti pranešimo turinį bei informavimo būdą su kita Šalimi.

IX SKYRIUS
ŠALIŲ ATSAKOMYBĖ IR GINČŲ SPRENDIMO TVARKA

23. Kiekviena Šalis atsako už įsipareigojimų, prisiimtų pagal Susitarimą, ir jai tiesiogiai taikomų Reglamento (ES) 2016/679 nuostatų tinkamą vykdymą. Šalis, nevykdanti pagal Susitarimą prisiimtų įsipareigojimų arba netinkamai juos vykdanti, atsako teisės aktų nustatyta tvarka.
24. Ginčai, kylantys dėl Susitarimo, sprendžiami Šalių susitarimu.
25. Nepavykus Šalims susitarti, ginčai sprendžiami Lietuvos Respublikos įstatymų nustatyta tvarka.

_______________________________


